AZ EURÓPAI PARLAMENT ÉS A TANÁCS 457/2007/EK RENDELETE
(2007. április 25.)
a kettős héjazatú vagy azzal egyenértékű szerkezeti megoldással rendelkező egyhéjazatú olajszállító tartályhajók gyorsított bevezetéséről szóló 417/2002/EK rendelet módosításáról
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 80. cikke (2) bekezdésére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
a Szerződés 251. cikkében megállapított eljárással összhangban (2),
mivel:
(1)
Az európai vizek balesetek miatt bekövetkező olajszennyeződése kockázatának csökkentése érdekében a 417/2002/EK rendelet (3) megállapítja a kettős héjazatú vagy azzal egyenértékű, az 1978. évi jegyzőkönyvvel módosított, a hajókról történő szennyezés megelőzéséről szóló, 1973. évi nemzetközi egyezményben („MARPOL 73/78”) meghatározott szerkezeti megoldásokkal rendelkező egyhéjazatú olajszállító tartályhajók gyorsított bevezetését.
(2)
A 417/2002/EK rendelet intézkedéseket vezetett be a nehézolajoknak, az EU kikötőiből kifutó vagy oda tartó egyhéjazatú olajszállító tartályhajókon történő szállításának tilalmára vonatkozóan.
(3)
A tagállamoknak és a Bizottságnak a Nemzetközi Tengerészeti Szervezetben (IMO) történő lépéseit követően e tilalom világszinten érvénybe lépett a MARPOL 73/78 I. mellékletének módosításán keresztül.
(4)
A MARPOL 73/78 I. melléklete 13H szabályának (5), (6) és (7) bekezdése a nehézolajtermékek egyhéjazatú olajszállító tartályhajókon történő szállítási tilalmára vonatkozóan mentesítésre ad lehetőséget a 13H szabály egyes rendelkezéseinek alkalmazása alól. Az IMO Tengerikörnyezet-védelmi Bizottsága (MEPC 50) hivatalos jelentésében rögzített, az Európai Unió nevében az Európai Tanács olasz elnöksége által tett kijelentés a kivételek alkalmazásától való tartózkodásra vonatkozó politikai kötelezettségvállalást fejez ki.
(5)
A 417/2002/EK rendelet szerint a valamely tagállam lobogója alatt közlekedő hajó alkalmazhatja a 13H szabály alóli kivételeket, amennyiben a valamely tagállam joghatósága alá tartozó kikötőkön és tengeri terminálokon kívül közlekedik és továbbra is megfelel a 417/2002/EK rendeletnek.
(6)
A 417/2002/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 417/2002/EK rendelet 4. cikkének (3) bekezdése helyébe a következő szöveg lép:
„(3) Nehézolajat szállító olajszállító tartályhajók nem közlekedhetnek egy tagállam lobogója alatt sem, kivéve, ha ezek kettős héjazatú olajszállító tartályhajók.
Nehézolajat szállító olajszállító tartályhajók, tekintet nélkül arra, hogy mely tagállam lobogója alá tartoznak, nem futhatnak be a valamely tagállam joghatósága alá tartozó kikötőkbe vagy tengeri terminálokba, és nem futhatnak ki onnan, illetve nem horgonyozhatnak ilyen területeken, kivéve, ha ezek kettős héjazatú olajszállító tartályhajók.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2007. április 25-én.